Die vleiendste denimromp vir jou figuur | rooi rose Die vleiendste denimromp vir jou figuur | rooi rose
Denim is terug vir nog 'n seisoen en hoewel dit nooit regtig uit die mode sal gaan nie, keer dit elke keer terug met 'n ander kinkel. Ons top keuses vir hierdie seisoen is die afgesnyde, nougesnyde en A-lyn snitte. Lees hier.
Deur :Susra Matthee. Hooffoto: Twitter @XesRevolution
Weet jy watter styl romp die beste by jou pas? Terwyl die rompe almal mooi lyk, raai ons jou aan om 'n snit te dra wat jou beste eienskappe vlei en beklemtoon. Byvoorbeeld, skep kurwes met A-lyn-rompe of 'n uurglasfiguur met 'n noupassende snit.
As jy lank is
'n Lang lyf laat jou toe om 'n midiromp saam met sandale of ander plat skoene te dra. Voeg 'n T-hemp en skouersak by vir die perfekte naweekstyl. As jy kort is kan jy 'n verslankende silhoeët skep deur hoë hakke te dra.
As jy fyn gebou is
Indien jy klein en fyn gebou is, kan jy wegkom met 'n miniromp. Gebruik die rompie om jou klein raamwek volume te gee. Dra 'n vintage-geïnspireerde denimromp met 'n kleeftoppie om jou hele lyf af te wys. Maak seker jou romp sit nie reg in die middel van jou bene nie; laat die onderste gedeelte van jou knieë uitsteek om jou bene langer te laat vertoon.
'n Noupassende romp wat net onder jou knieë sit is meer vleiend om kurwes te beklemtoon as 'n korter snit. Dit pas perfek en omvou jou lyf sodat dit jou natuurlike kurwes vlei. Spog met jou uurglasfiguur deur 'n rekbare, noupassende denimromp saam met 'n ingesteekte knopieshemp te dra. Jy kan enige kleur hemp saam met denim dra, maar denim-op-denim is nou hoogmode. Boonop is dit 'n maklike voorkoms vir die kantoor of 'n ete-aspraak.
As jy atleties of reghoekig gebou is
Skep die illusie van kurwes deur 'n A-lyn knopiesromp wat ook jou bene langer laat lyk. Dra dit in die somer met inglipskoene en 'n ingesteekte T-hemp en in die winter met kouse en enkelstewels. Vir 'n minimalistiese styl hou by die klassieke denim-mini met 'n wit knopieshemp.